商邱开泳得明珠赋
王季友 (Tang)
专心所感。伪物皆成。若商邱之始泳。得明珠于至精。以荷畚之窘。揖乘轩之荣。曾狎侮之不暇。孰招延而有情。惟此翁者。古之愚也。存已性之任真。谓人言之无假。守其抱朴之意。不知玩人之事。信河水之深曲。是宝珠之所置。洪流沃日。呀万丈之层潭。绝岸排云。抱千艘之险地。无乌兽之敢近。岂泥沙之可得。何长舌之见欺。遂投身于不测。膺腾于泉客之缴。足迹于冯夷之域。奫沦未远。觉圆质之当扪。滉瀁无涯。见孤光之上逼。于是握照乘之珍。出重泉之滨。星辉耀掌。雪彩环身。当太阳之益照。射众象而惊新。虚白无瑕。粲琼华而纳景。清规半湿。烱冰状而流津。足供居常者骇异。轻薄者居厚。瞪睢盱之拙目。钳胡卢之笑口。不待骊龙之睡。无劳巨蚌之剖。超万顷而一合。由素无而忽有。彼非他能。道在至信。苟志气之克专。实神灵之与进。脱用心之疑惑。必在物而多吝。故事无可否。精求乃获。泉非合浦。尚谓出其明珠。地比荆山。固可营其拱璧。彼移山于海。饮羽于石。皆非自然之致。力繄敢而后适。